Temeljem članka 54 st.1 Zakona o ustanovama (Narodne novine br.76/93, 29/97,47/99 i 35/08, 127/19), a u skladu s člankom 37. stavkom 2. Zakona o kulturnim vijećima i financiranju javnih potreba u kulturi (Narodne novine br. 83/22) Upravno vijeće Javne ustanove u kulturi Grada Dubrovnika Kinematografi Dubrovnik , uz prethodnu suglasnost Gradskog vijeća Grada Dubrovnika, dana 05. travnja 2023. godine donosi

**STATUT**

**JAVNE USTANOVE U KULTURI GRADA DUBROVNIKA**

**KINEMATOGRAFI DUBROVNIK**

I OPĆE ODREDBE

Članak 1.

Riječi i pojmovi korišteni u ovom Statutu koji imaju rodno značenje, odnose se jednako na muški i ženski rod.

Članak 2.

Ovim se Statutom uređuju:

- status

- naziv i sjedište

- pečat i znak

- djelatnost

- pravni položaj

- zastupanje i predstavljanje

- unutarnje ustrojstvo i način rada

- upravljanje

- djelokrug i način rada tijela upravljanja i stručnih tijela

- imovina i odgovornost za obveze

- opći akti

- poslovna tajna

- javnost rada

- druga pitanja važna za obavljanje djelatnosti Javne ustanove u kulturi Grada

Dubrovnika Kinematografi Dubrovnik ( u daljnjem tekstu: Kinematografi Dubrovnik)

Članak 3.

Kinematografi Dubrovnik su javna ustanova u kulturi Grada Dubrovnika koja trajno obavlja osnovnu djelatnost razvoja, prezentacije i širenja medijske kulture.

Članak 4.

Kinematografi Dubrovnik su pravni sljednik radne organizacije Kino poduzeće "Dubrovnik" iz Dubrovnika s.p.o. upisanog u sudski registar Trgovačkog suda u Splitu , u RUL 62, posl.br. Fi-od 13.01.1978.godine.

Članak 5.

Osnivač Kinematografa Dubrovnik je Grad Dubrovnik, temeljem rješenja Ministarstva kulture

i prosvjete Republike Hrvatske , Klasa :023-03/94-01-75, Ur.Broj: 532-03-3/3-94-3 od 3.veljače 1994. godine kojim je Ministarstvo osnivačka prava nad Kinematografima Dubrovnik, odnosno nad njegovim pravnim prednikom Kino poduzećem "Dubrovnik" prenijelo na Grad Dubrovnik.

Članak 6.

Kinematografi Dubrovnik su pravna osoba, a koje svojstvo se stječe upisom u sudski registar ustanova kod Trgovačkog suda u Splitu.

**II NAZIV, SJEDIŠTE, PEČAT I ZNAK**

Članak 7.

Kinematografi Dubrovnik obavljaju svoju djelatnost, posluju i sudjeluju u pravnom prometu pod nazivom:

Ustanova u kulturi Kinematografi Dubrovnik

Skraćeni naziv glasi: Kinematografi Dubrovnik.

Sjedište Kinematografa Dubrovnik je u Dubrovniku, Branitelja Dubrovnika 42.

Kinematografi Dubrovnik mogu promijeniti naziv i sjedište samo odlukom Grada Dubrovnika kao osnivača ustanove ( u daljnjem tektu : Osnivač).

Naziv Kinematografa Dubrovnik mora biti istaknut na zgradi u kojoj je sjedište ustanove.

Članak 8.

Kinematografi Dubrovnik imaju pečat i znak.

Pečat Kinematografa Dubrovnik je pravokutnog oblika u čijem su središtu ispisane riječi Ustanova Kinematografi Dubrovnik.

Znak Kinematografa Dubrovnik je pravokutnik u bordo boji sa ispisanim nazivom Kinematografi Dubrovnik.

**III DJELATNOST USTANOVE**

Članak 9.

Djelatnost Kinematografa Dubrovnik obuhvaća:

- Razvoj, prezentaciju i širenje medijske kulture : prikazivanje filmova, edukacijske programe , rad sa obrazovnim ustanovama

- Organizaciju ostalih kulturno-umjetničkih programa i događanja

- Organizaciju radionica, predavanja, revija i festivala iz područja audiovizualne djelatnosti

- Pružanje logističko-tehničke potpore ostalim programima

- Iznajmljivanje objekata za sajmove, radionice i ostale programe koji nisu u suprotnosti sa osnovnom djelatnošću

- Trgovinu na malo promidžbenim i edukativnim materijalima, bezalkoholnim pićima i grickalicama

- Ugostiteljsku djelatnost / Cinema cafe

- Druge djelatnosti koje služe obavljanju registrirane djelatnosti upisane u sudski registar , ako se one u manjem opsegu ili uobičajeno obavljaju uz upisanu djelatnost.

Članak 10.

Ustanova tijekom svog postojanja može promijeniti djelatnosti o čemu odluku donosi Upravno vijeće uz suglasnost Grada Dubrovnika.

Članak 11.

Kinematografi Dubrovnik su samostalni u obavljanju svoje djelatnosti i u poslovanju.

Kinematografi Dubrovnik obavljaju djelatnost radi koje su osnovani pod uvjetima i na način određen zakonom, na zakonu utemeljenom propisu , Odlukom o osnivanju ustanove u kulturi Grada Dubrovnika Kinematografi Dubrovnik, statutom i drugim općim aktima , a sukladno suvremenim načinima poslovanja i pravilima struke.

Kinematografi Dubrovnik svoju djelatnost obavljaju na temelju godišnjeg programa rada.

O provođenju godišnjeg programa Kinematografi Dubrovnik su dužni izvještavati Osnivača.

**IV ZASTUPANJE I PREDSTAVLJANJE USTANOVE**

Članak 12.

Kinematografe Dubrovnik zastupa i predstavlja ravnatelj.

Članak 13.

Ravnatelj Kinematografa Dubrovnik ima sva ovlaštenja u pravnom prometu u okviru djelatnosti upisane u sudski registar, odnosno poduzima sve pravne radnje u ime i za račun ustanove, zastupa ustanovu u svim postupcima pred sudovima, upravnim i državnim tijelima te pravnim osobama s javnim ovlastima.

Ravnatelj Kinematografa Dubrovnik može, u granicama svojih ovlasti, dati punomoć drugoj osobi za zastupanje ustanove.

**V UNUTARNJE USTROJSTVO I NAČIN RADA**

Članak 14.

Pravilnikom o unutarnjem ustrojstvu i načinu rada pobliže se uređuju ustroj, radna mjesta, broj izvršitelja i opis poslova u Kinematografima Dubrovnik.

Članak 15.

Radno vrijeme ureda i objekata Kinematografa Dubrovnik utvrđuje ravnatelj prema potrebama djelatnosti, a u skladu sa zakonom i drugim općim aktima.

**VI UPRAVLJANJE JAVNOM USTANOVOM KINEMATOGRAFI DUBROVNIK**

Članak 16.

Kinematografi Dubrovnik imaju Upravno vijeće.

Upravno vijeće ima tri člana od kojih su (2) dva predstavnici osnivača, dok je (1) jedan predstavnik radnika.

Predstavnike osnivača imenuje osnivač iz redova istaknutih kulturnih i znanstvenih djelatnika, pravnih, ekonomskih i financijskih stručnjaka, dok predstavnika radnika biraju svi radnici sukladno Zakonu kojim se uređuju radni odnosi.

Za člana Upravnog vijeća imenuje se osoba koja ima završen diplomski sveučilišni ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij.

Ravnatelj ne može biti član Upravnog vijeća.

Članak 17.

Mandat članova Upravnog vijeća traje četiri godine.

Član Upravnog vijeća ustanove može biti razriješen dužnosti i prije isteka vremena na koje je imenovan ako:

- sam zatraži razrješenje

- imenovanje opozove Osnivač

- nastupe okolnosti zbog kojih više ne može biti članom Upravnog vijeća jer bi to članstvo bilo nepodudarno s tim novonastalim okolnostima.

- prestane radni odnos izabranom predstavniku radnika

- se prijavi na natječaj za imenovanje ravnatelja Kinematografa Dubrovnik

U slučaju razrješenja člana upravnog vijeća prije isteka mandata, novi član upravnog vijeća imenovat će se za preostali dio mandata razriješenog člana.

Članak 18.

Upravno vijeće Kinematografa Dubrovnik :

- na prijedlog ravnatelja usvaja program rada i razvoja ustanove, te nadzire njegovo izvršenje

- usvaja financijski plan i godišnji obračun i raspravlja i odlučuje o izvješćima ravnatelja

- predlaže Osnivaču promjenu djelatnosti

- daje Osnivaču i ravnatelju ustanove prijedloge i mišljenja o pojedinim pitanjima i odlučuje u drugom stupnju u predmetima kojima se odlučuje o pojedinim pravima zaposlenika

- uz suglasnost osnivača donosi Statut kao i njegove izmjene i/ili dopune

- obavlja i druge poslove koji su mu stavljeni u djelokrug zakonom i drugim općim aktima

- donosi Pravilnik o unutarnjem ustroju uz prethodnu suglasnost izvršnog tijela osnivača

- odobrava plan i program mjera zaštite na radu

- odlučuje o upravljanju i raspolaganju nekretninama i drugom imovinom ustanove

Članak 19.

Upravno vijeće Kinematografa Dubrovnik poslove iz svoga djelokruga obavlja na sjednicama. Sjednice Upravnog vijeća saziva njegov predsjednik po osobnom nahođenju i na prijedlog ravnatelja.

Sjednica Upravnog vijeća mora se sazvati ako to traže najmanje dva člana Upravnog vijeća. Upravno vijeće može odlučivati kada je sjednicama nazočno više od polovice ukupnog broja članova.

Odluke se donose natpolovičnom većinom ukupnog broja članova.

Upravno vijeće svoje odluke donosi,u pravilu, javnim glasovanjem.

Upravno vijeće može odlučiti da se o nekom pitanju glasuje tajno.

Članak 20.

Kinematografima Dubrovnik upravlja ravnatelj.

Ravnatelj Kinematografa Dubrovnik:

- organizira rad i poslovanje Kinematografa Dubrovnik

- predlaže programe rada i razvoja ustanove

- predlaže financijski plan

- predlaže , organizira i provodi stručni rad

- daje Upravnom vijeću prijedloge i mišljenja o pojedinim pitanjima ,obavlja i druge poslove koji su joj stavljeni u djelokrug zakonom i drugim općim aktima

- Upravnom vijeću i osnivaču podnosi izvješća o radu i poslovanju Kinematografa Dubrovnik

- Potpisuje ugovore o radu s djelatnicima Kinematografa Dubrovnik

- u granicama svojih ovlasti potpisuje financijsku i drugu dokumentaciju

- obavlja i druge poslove utvrđene zakonom, odlukom o osnivanju Kinematografa Dubrovnik, statutom i drugim općim aktima Kinematografa Dubrovnik

Ravnatelj organizira i vodi rad i poslovanje, poduzima sve pravne radnje u ime i za račun ustanove sukladno zakonu i ovom statutu.

U obavljanju poslova iz svoje nadležnosti ravnatelj samostalno donosi odluke , rješenja, naloge i upute.

Ravnatelj odgovara za zakonitost rada ustanove.

Ravnatelj je odgovorna i za stručni rad kojega organizira i vodi u skladu sa zakonom, odlukama Grada Dubrovnika, odlukama Upravnog vijeća i ovim statutom.

Ravnatelj ima zamjenika , službenika kojega odredi ravnatelj ili Upravno vijeće, koji ga zamjenjuje u njegovoj izočnosti ili spriječenosti obavljanja poslova.

Članak 21.

Za ravnatelja Kinematografa Dubrovnik može se imenovati osoba koja osim općih uvjeta određenih Zakonom ispunjava sljedeće uvjete:

* završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij;
* stručne, radne i organizacijske sposobnosti;
* najmanje 5 godina rada u struci
* poznavanje najmanje 1 stranog jezika u govoru i pismu
* poznavanje rada na računalu

Uz pisanu prijavu na natječaj kandidati za ravnatelja moraju priložiti u izvorniku ili ovjerenom presliku:

* dokaz (diploma) o završenom obrazovanju;
* dokaz o radu u struci ili radu u kulturi – elektronički zapis ili potvrda o podacima; evidentiranim u bazi podataka HZMO-a, potvrda poslodavca o vrsti i trajanju poslova koje je obavljao i razdoblje unutar koje je obavljao navedene poslove;
* dokaz o znanju stranog jezika ili vlastoručno potpisana izjava o tome;
* potvrda o državljanstvu
* uvjerenje o nekažnjavanju (ne starije od 30 dana)
* program rada za 4 godine
* životopis

Članak 22.

Ravnatelj se imenuje na temelju javnog natječaja.

Ako Kinematografi Dubrovnik ne raspiše javni natječaj za imenovanje ravnatelja u propisanom roku, natječaj će raspisati osnivač.

Ravnatelja Kinematografa Dubrovnika imenuje i razrješuje izvršno tijelo osnivača, uz prethodno mišljenje Upravnog vijeća.

Uz prijavu na javni natječaj obvezno se prilaže program rada za četverogodišnje razdoblje na temelju kojega se imenuje ravnatelj.

Članak 23.

Javni natječaj za imenovanje ravnatelja se raspisuje najkasnije tri mjeseca prije isteka mandata ravnatelja, a rok za podnošenje prijave ne može biti kraći od 30 dana.

Javni natječaj za imenovanje ravnatelja Kinematografa Dubrovnik objavljuje se u Narodnim novinama, dnevnom tisku i to onom koje odredi Upravno vijeće prilikom raspisivanja natječaja, te na službenim Internet stranicama Kinematografa Dubrovnik i to najkasnije tri mjeseca prije isteka mandata ravnatelja.

U natječaju se objavljuje slijedeće :

- uvjeti koje mora ispunjavati kandidat

- odredba da se ravnatelj imenuje na razdoblje od četiri godine

- rok do kojeg se primaju prijave kandidata.

- rok u kojem će prijavljeni kandidati biti obaviješteni o imenovanju, a koji ne može biti dulji od četrdeset i pet dana od dana isteka roka za podnošenje prijava

Ako prijavu na natječaj za imenovanje ravnatelja podnese imenovani predsjednik ili član Upravnog vijeća smatrat će se da je predsjednik ili član Upravnog vijeća sam zatražio razrješenje.

Do imenovanja novog predsjednika ili člana Upravnog vijeća postupak javnog natječaja za imenovanje ravnatelja miruje.

Članak 24.

Ukoliko se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja ravnatelja na temelju ponovljenog natječaja, izvršno tijelo osnivača će imenovati vršitelja dužnosti ravnatelja, ali najdulje do godinu dana..

Članak 25.

Imenovani ravnatelj zasniva radni odnos s Kinematografima temeljem rješenja Osnivača o imenovanju ravnatelja, a Gradonačelnik će u ime Osnivača s ravnateljem zaključiti ugovor o radu.

Ravnatelj stupa na dužnost danom navedenim u odluci odnosno rješenju o imenovanju..

Članak 26.

Ravnatelj Kinematografa Dubrovnik može biti razriješen prije isteka vremena na koje je imenovan.

Upravno vijeće ili osnivač dužno je razriješiti ravnatelja:

- ako ravnatelj sam zatraži razrješenje u skladu s ugovorom o radu

- ako nastanu takvi razlozi koji po posebnim propisima ili po propisima kojima se uređuju radni odnosi dovode do prestanka ugovora o radu

- ako ravnatelj ne postupa po propisima ili općim aktima ili neosnovano ne izvršava odluke tijela ustanove ili postupa protivno njima

- ako ravnatelj svojim nesavjesnim ili nepravilnim radom prouzroči veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove

Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.

U slučaju razrješenja ravnatelja imenovat će se vršitelj dužnosti ravnatelja, a ustanova će raspisati natječaj za ravnatelja u roku od 30 dana od dana imenovanja vršitelja dužnosti.

Po razrješenju s dužnosti ravnatelja ili nakon isteka mandata osoba koja je prije obnašanja dužnosti bila zaposlena na neodređeno vrijeme u ustanovi u kulturi ima pravo povratka na rad odnosno rasporeda na radno mjesto jednake složenosti poslova, za koje je propisan isti stupanj obrazovanja i potrebno radno iskustvo u jednakom trajanju odnosno pravo povratka na rad kod poslodavca kod kojeg je bila u radnom odnosu na neodređeno vrijeme prije početka obnašanja dužnosti ravnatelja, bez provedbe javnog natječaja, a što se pobliže uređuje sporazumom s poslodavcem

**VII IMOVINA USTANOVE I ODGOVORNOST**

Članak 27.

Imovinu Kinematografa Dubrovnik čine stvari, prava i novčana sredstva koja su na dan 23.veljače 1994. godine , kao dan donošenja rješenja o prijenosu osnivačkih prava na Grad Dubrovnik, bila evidentirana kao sredstva na kojima je Kino poduzeće „Dubrovnik“ imalo pravo raspolaganja , odnosno pravo korištenja.

Imovinu Kinematografa Dubrovnik , čine i:

- sredstva za rad pribavljena od Osnivača

- sredstva stečena pružanjem usluga, odnosno obavljanjem registriranih djelatnosti ustanove

- sredstva pribavljena iz drugih izvora u skladu sa zakonom

Članak 28.

Sredstva za rad Kinematografa Dubrovnik osigurava osnivač.

Sredstva za posebne programe osigurava osnivač, a zavisno od svog interesa i tijela državne uprave u čijem je djelokrugu program koji se ostvaruje, te druge pravne i fizičke osobe.

Sredstva za rad se osiguravaju i iz vlastitih prihoda (pružanje usluga i prodaja proizvoda, zakupa), donacijama, sponzorstvima, darovanjima i na drugi način u skladu sa zakonom.

Članak 29.

Financijsko poslovanje se obavlja u skladu sa Zakonom, drugim propisima donesenim u skladu sa zakonom, ovim Statutom i drugim općim aktima.

Članak 30.

Ravnatelj može bez suglasnosti Upravnog vijeća zaključivati ugovore o izvođenju

investicijskih radova vrijednosti manje ili iste od 66.360,00 eura te nabavi opreme,

osnovnih sredstava i ostale pokretne imovine, kao i nabavi usluga vrijednosti manje ili

iste od 26.540,00 eura.

Upravno vijeće odlučuje o nabavama koje se provode na način i po postupku

utvrđenim Zakonom o javnoj nabavi i propisima donesenim na temelju njega, o

izvođenju investicijskih radova vrijednosti iste ili veće od 66.360,00 eura te nabavi

opreme, osnovnih sredstava i ostale pokretne imovine, kao i nabavi usluga vrijednosti

iste ili veće od 26.540,00 eura.

Članak 31.

Ukoliko u obavljanju svoje djelatnosti Kinematografi Dubrovnik ostvare višak prihoda, taj se višak upotrebljava isključivo za obavljanje i razvoj djelatnosti ustanove.

Članak 32.

Za obveze preuzete u pravnom prometu Kinematografi Dubrovnik odgovaraju cijelom svojom imovinom.

U pravnom prometu Kinematografi Dubrovnik nastupaju samostalno i raspolažu novčanim sredstvima bez ograničenja do visine sredstava osiguranih u proračunu Grada Dubrovnika, odnosno do visine sredstava ostvarenih iz drugih izvora.

Grad Dubrovnik solidarno i neograničeno odgovara za obveze Kinematografa Dubrovnik.

Članak 33.

Kinematografi Dubrovnik imaju jedinstven žiro-račun preko kojeg obavljaju promet novčanih sredstava u skladu sa zakonom.

Financijsku i drugu dokumentaciju potpisuje ravnatelj, te osobe koje posebnom odlukom ovlasti ravnatelj.

**VIII OPĆI AKTI USTANOVE**

Članak 34.

Statut je osnovni opći akt Ustanove.

Ustanova ima i druge opće akte sukladno zakonu, aktu o osnivanju i Statutu Ustanove.

Članak 35.

Statut, kao i njegove izmjene i dopune, donosi Upravno vijeće uz prethodnu suglasnost osnivača.

Izmjene i dopune Statuta donose se u obliku statutarne odluke.

Članak 36.

Statut ne može biti u suprotnosti sa zakonom, a drugi opći akti ne mogu biti u suprotnosti sa zakonom i Statutom Kinematografa Dubrovnik.

Ako bi odredbe Statuta i/ili drugih općih akata bile u suprotnosti s odredbama zakona, primjenjuju se, do okončanja postupka usklađenja, odredbe tog zakona.

Članak 37 .

Statut i njegove izmjene i dopune stupaju na snagu osmog dana od dana objave na oglasnoj ploči Kinematografa Dubrovnik

Drugi opći akti mogu stupiti na snagu najranije danom objavljivanja na oglasnoj ploči Kinematografa Dubrovnik.

Članak 38 .

Ako je u zakonu ili na zakonu utemeljenom propisu određeno da se opći akt donosi uz prethodnu suglasnost drugog tijela, opći akt se donosi po pribavljenoj suglasnosti tog tijela. U općem aktu navodi se akt kojim je drugo tijelo dalo suglasnost.

Kada je zakonom ili drugim propisom određeno da je prije donošenja općeg akta potrebno pribaviti mišljenje drugog tijela, opći akt se donosi nakon pribavljenog mišljenja.

Drugo tijelo čija je suglasnost ili mišljenje potrebno za donošenje općeg akta dužno je isto dati u roku od osam dana od dana kada je zatraženo, ako posebnim propisima nije određen drugi rok.

Ako drugo tijelo u roku iz prethodnog stavka ne obavijesti da daje ili da odbija dati suglasnost, smatra se da je suglasnost data, a ako ne da mišljenje, opći akt se može donijeti i bez pribavljenog mišljenja, ako posebnim propisima nije drugačije određeno.

**IX JAVNOST RADA**

Članak 39.

Rad Kinematografa Dubrovnik je javan.

Kinematografi Dubrovnik pravodobno i istinito obavještava javnost o obavljanju djelatnosti ili dijela djelatnosti za koju je osnovana putem:

* sredstava javnog priopćavanja

- tiskovnih konferencija

- održavanja stručnih i drugih skupova

- objavom na svojim internetskim stranicama

- davanja informacije korisniku koji je podnio zahtjev na jedan od sljedećih načina:

- neposrednim davanjem informacije,

- davanjem informacije pisanim putem,

- uvidom u dokumente i izradom preslika dokumenata koji sadrže traženu informaciju,

- dostavljanjem preslika dokumenta koji sadrži traženu informaciju,

- na drugi način koji je prikladan za ostvarivanje prava na pristup informaciji

Članak 40.

U slučaju zahtjeva za pristup informaciji Kinematografi Dubrovnik će odlučiti najkasnije u roku od 15 dana od dana podnošenja urednog zahtjeva.

U slučaju nepotpunog ili nerazumljivog zahtjeva Ustanova će bez odgode pozvati podnositelja zahtjeva da ga ispravi u roku od pet dana od dana zaprimanja poziva za ispravak. Ako podnositelj zahtjeva ne ispravi zahtjev na odgovarajući način, a na temelju dostavljenog se ne može sa sigurnošću utvrditi o kojoj se traženoj informaciji radi, Ustanova će zahtjev odbaciti.

Članak 41.

Kinematografi Dubrovnik mogu ograničiti pristup informaciji:

- ako je informacija klasificirana stupnjem tajnosti, sukladno zakonu i Statutu Ustanove;

- ako je informacija poslovna ili profesionalna tajna, sukladno zakonu i Statutu Ustanove;

- ako je informacija porezna tajna, sukladno zakonu;

- ako je informacija zaštićena zakonom kojim se uređuje područje zaštite osobnih podataka;

- ako je informacija u postupku izrade unutar Ustanove, a njeno bi objavljivanje prije dovršetka izrade cjelovite i konačne informacije moglo ozbiljno narušiti proces donošenja odluke;

- ako je pristup informaciji ograničen ugovorom,

- u ostalim slučajevima utvrđenim zakonom.

Članak 42.

Informacije i podatke o obavljanju djelatnosti sredstvima javnog priopćavanja daju predsjednik Upravnog vijeća i/ili ravnatelj.

**X POSLOVNA TAJNA**

Članak 43.

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Kinematografa Dubrovnik ili bi štetilo njenom poslovnom ugledu.

Članak 44.

Poslovnom tajnom smatraju se:

- isprave i podaci koji se prema propisima smatraju tajnom;

- isprave i podaci koje nadležno tijelo proglasi poslovnom tajnom;

- druge isprave i podaci čije bi priopćavanje neovlaštenoj osobi bilo protivno interesu Ustanove ili osnivača.

Isprave i podatke koji se smatraju poslovnom tajnom drugim osobama može iznositi ravnatelj.

**XI OSTALE ODREDBE**

Članak 45.

Stručni poslovi i pomoćni stručni poslovi u Kinematografima utvrđuju se Pravilnikom o unutarnjem ustroju.

Članak 46.

Pravo je djelatnika na nesmetano i slobodno sindikalno organiziranje i djelovanje u ostvarenju i zaštiti njihovih prava i interesa, u skladu s Ustavom, zakonom i drugim općim aktima.

**XII NADZOR NAD RADOM USTANOVE**

Članak 47.

Nadzor nad zakonitošću rada Kinematografa Dubrovnik i općih akata obavlja ministarstvo nadležno za kulturu.

Nadzor nad financijskim poslovanjem Kinematografa obavljaju nadležna tijela državne uprave, odnosno pravne osobe koje za takav nadzor imaju javnu ovlast.

Nadzor nad radom i poslovanjem Kinematografa Dubrovnik provodi Osnivač.

Ravnatelj jedanput godišnje podnosi izvješće o radu i ostvarenje programa Upravnom vijeću i osnivaču.

**XIII PRIJELAZNE I ZAVRŠNE ODREDBE**

Članak 48.

Opći akti Kinematografa donijet će se u roku od 60 dana od stupanja na snagu ovog Statuta.

Članak 49.

Danom stupanja na snagu ovog statuta prestaju važiti:

- Statut Kinematografa Dubrovnik od 3. lipnja 1998. godine

- Statut Kinematografa Dubrovnik od 14. svibnja 2014. godine

- Statut Kinematografa Dubrovnik od 04. lipnja 2018. godine

Članak 50.

Ovaj Statut stupa na snagu osmog dana od dana objave na oglasnoj ploči Kinematografa Dubrovnik.

Broj: UV- 18/2023.

Dubrovnik, 05.04.2023. godine

Predsjednik Upravnog vijeća:

Marko Radić

Gradsko vijeće Grada Dubrovnika je na svojoj 19. sjednici održanoj 21.03.2023.. godine, dalo suglasnost na izmjene i dopune Statuta Javne ustanove u kulturi Kinematografi Dubrovnik.

Suglasnost na tekst Statutarne odluke o izmjenama i dopunama Statuta Javne ustanove u kulturi Kinematografi Dubrovnik prilaže se uz Statut i njegov je sastavni dio.

Statut ustanove u kulturi Kinematografi Dubrovnik objavljen je na oglasnoj ploči 05.04.2023. godine, te je stupio na snagu 13.04.2023. godine.

Dubrovnik, 05.04.2023. godine